Selline uus nimetamissüsteem peaks Nokia tootevalikus orienteerumise märksa lihtsamaks muutma. Eeldusel, et markeeringu tähendus teada on, on konkreetse  mudeli asukohta Espoo telefonihierarhias lihtne määrata. N-seeriasse kuuluvad Nokia telefonide lipulaevad ja kõige innovatiivsemad mudelid, X-seeria telefonid on orienteeritud sotsiaalmeediale ja meelelahutusele. E-seeria telefonid on suunatud ärikasutajatele, olles optimeeritud kiireks töö tegemiseks, meilide lugemiseks jne. Viimane - C-seeria - koondab enese alla soodsamad mobiiltelefonid, millel on põhilised funktsioonid ning veidi tagasihoidlikumad tehnilised andmed.